TOShKENT-ChIMYoN-ChORVOQ DAM OLISh ZONASI AVTOMOBIL YO‘LINI MUKAMMAL TA’MIRLASh ChORA-TADBIRLARI TO‘G‘RISIDA

Vazirlar Mahkamasi qayd etadiki, Toshkent—Chimyon—Chorvoq dam olish zonasi avtomobil yo‘lini mukammal ta’mirlash va qayta qurishda moliya va texnologiya intizomining jiddiy buzilishlari, qurilish ishlarini texnik-iqtisodiy asoslashlarni va loyiha-smeta hujjatlarini tasdiqlash muddatlari 2003-yil 15-dekabrgacha belgilangani holda, ularni tasdiqlamasdan amalga oshirish hollari aniqlandi. Bu “O‘zavtoyo‘l” davlat-aksiyadorlik kompaniyasi tomonidan qurilish ishlarini amalga oshirishning belgilangan tartibi va talablari qo‘pol ravishda buzilishiga, moliyaviy resurslardan samarasiz va belgilangan maqsaddan tashqari foydalanilishiga olib keldi. 
 Ko‘rsatib o‘tilgan avtomobil yo‘lini mukammal ta’mirlash va qayta qurish bo‘yicha aniqlangan muammolar munosabati bilan hamda yo‘l qo‘yilgan kamchiliklarni bartaraf etish maqsadida Vazirlar Mahkamasi qaror qiladi:
 1. Toshkent—Chimyon—Chorvoq dam olish zonasi avtomobil yo‘lini rekonstruksiya qilish va mukammal ta’mirlash bo‘yicha barcha ishlar texnik-iqtisodiy asoslashlar va loyiha-smeta hujjatlari belgilangan tartibda kelishilgungacha va tasdiqlangungacha to‘xtatib qo‘yilsin. 
 2. “O‘zavtoyo‘l” davlat-aksiyadorlik kompaniyasi: 
 O‘zbekiston Respublikasi Moliya vazirligi, Iqtisodiyot vazirligi, “Davarxitektqurilish” qo‘mitasining e’tirozlari va takliflarini hisobga olgan holda texnik-iqtisodiy asoslashlarning ishlab chiqilishi 2004-yil 10-aprelgacha tugallanishini ta’minlasin; 
 tasdiqlangan texnik-iqtisodiy asoslashlar asosida loyiha-smeta hujjatlarining ishlab chiqilishi 2004-yil 15-maygacha tugallanishini ta’minlasin hamda ekspertizadan o‘tkazish uchun O‘zbekiston Respublikasi Moliya vazirligiga va “Davarxitektqurilish” qo‘mitasiga taqdim etsin. 
 O‘zbekiston Respublikasi Moliya vazirligi va “Davarxitektqurilish” qo‘mitasi texnik-iqtisodiy asoslashlar va loyiha-smeta hujjatlari puxta ekspertizadan o‘tkazilishini ta’minlasinlar va tasdiqlash uchun O‘zbekiston Respublikasi Vazirlar Mahkamasiga taqdim etsinlar. 
 3. “O‘zavtoyo‘l” davlat-aksiyadorlik kompaniyasi, “O‘zbekenergo” davlat-aksiyadorlik kompaniyasi, O‘zbekiston aloqa va axborotlashtirish agentligi, O‘zbekiston Respublikasi Moliya vazirligi va “Davarxitektqurilish” qo‘mitasi: 
 texnik-iqtisodiy asoslashlar va loyiha-smeta hujjatlarini ishlab chiqishda va ekspertizadan o‘tkazishda hamda qurilishni tashkil etishda tasdiqlangan va respublikada amalda bo‘lgan qurilish me’yorlari va qoidalariga, shuningdek O‘zbekiston Respublikasi Vazirlar Mahkamasining 2003-yil 2-dekabrdagi 538-son qaroriga 7-ilovaga muvofiq Loyihalarni ishlab chiqish, ekspertizadan o‘tkazish va tasdiqlash tartibi to‘g‘risidagi Nizom talablariga qat’iy amal qilsinlar; 
 ko‘rsatib o‘tilgan yo‘nalish bo‘yicha avtomobil yo‘lining yo‘l qurilishida belgilangan normalarga qat’iy muvofiq ravishda belgilangan muddatlarda rekonstruksiya qilinishi va mukammal ta’mirlanishini ta’minlasinlar. 
 4. O‘zbekiston Respublikasi Moliya vazirligi ajratilayotgan mablag‘lardan maqsadli foydalanilishi, ularning ortiqcha sarflanishiga va asossiz chetlashtirilishiga yo‘l qo‘yilmasligi ustidan qat’iy va muntazam nazoratni ta’minlasin. 
 Qurilish tugallangandan keyin bir oy muddatda O‘zbekiston Respublikasi Vazirlar Mahkamasiga tasdiqlangan texnik-iqtisodiy asoslashlar va loyiha-smeta hujjatlariga muvofiq ajratilgan moliyaviy mablag‘lardan amalda foydalanilishi to‘g‘risida hisobot taqdim etilsin. 
 5. Vazirlar Mahkamasining “Toshkent—Chimyon—Chorvoq dam olish zonasi avtomobil yo‘lini mukammal ta’mirlash to‘g‘risida” 2003-yil 7-noyabrdagi 493-son qarorining 3-bandi to‘rtinchi xatboshi, 4, 6 va 7-bandlari o‘z kuchini yo‘qotgan deb hisoblansin. 
 6. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M.Mirziyoyev zimmasiga yuklansin.